Бертолт Брехт
Килимарите от Куян-Булак честват Ленин

Превод от немски: Венцеслав Константинов, —

chitanka.info

Много пъти е честван бляскаво

Другарят Ленин. Изваяни са му паметници

И бюстове. Градове и деца носят името му.

На разни езици звучат речи;

Събрания и демонстрации се устройват

От Шанхай до Чикаго в чест на Ленин.

Но ето как го почетоха

Килимарите от Куян-Булак,

Малко селище в Южен Туркестан:

Двадесет килимари, от треска разтърсвани,

Си тръгват привечер от вехтия стан.

Върлува треска: над гарата

Висне плътен облак жужащи комари, които

Излитат от блатото зад камилското гробище.

Но ето че влакът, който докарва

През две седмици вода и пушек, веднъж

Донася и вестта, че предстои

Годишнината на другаря Ленин.

И решават хората от Куян-Булак,

Бедни хорица, килимари,

Че и в тяхното село ще бъде поставен

Гипсов бюст на другаря Ленин.

Но когато събират парите за бюста,

Идват всички, от треска разтърсвани,

И с треперещи ръце внасят

Своите спечелени с пот копейки.

А червеноармеецът Стьопа Гамалев,

Който най-грижливо брои

И зорко следи за всичко,

Вижда готовността, с която

Хората Ленин почитат, и се радва.

Но вижда също ръцете треперещи

И изведнъж предлага:

С парите за бюста да купят петрол

И да залеят блатото зад камилското гробище,

Отдето комарите идват и болестта причиняват.

Тъй треската да победят в Куян-Булак, и то

В чест на мъртвия, ала

Незабравим

Другар Ленин.

Така и решиха.

А в деня на годишнината

Понесоха един подир друг разкривени ведра,

Препълнени с черната течност,

И блатото с нея заляха.

Така, почитайки Ленин, те извършиха

Нещо полезно, а вършейки полезното дело,

Отдадоха почит на Ленин, което значи,

Че го бяха разбрали.

2

Ето, чухме как народът на Куян-Булак

Чествал Ленин. А същата вечер, когато

Петролът бил купен и изсипан в блатото,

Провели събрание. Думата взел един мъж

И поискал да поставят на гарата плоча,

Където да пише за всичко подробно,

Да разказва за първия план

И после как заменили

Бюста на Ленин с тон петрол,

Който болестта ликвидирал.

И всичко — в чест на Ленин.

Това също направили,

И поставили плочата.

1929

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.